Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Gynybos resursų agentūros prie Krašto apsaugos ministerijos pirkimo Nr. 9206771 „Autobusai“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra.
Prevencine tvarka peržiūrėjusi Pirkimo dokumentus, susipažinusi su Perkančiosios organizacijos atsakymais į Tarnybos pateiktus klausimus, įvertinusi viešai Centrinėje viešųjų pirkimų informacinėje sistemoje (toliau – CVP IS) skelbiamą informaciją bei atsižvelgdama į galiojantį teisinį reglamentavimą, Tarnyba teikia rekomendacijas dėl Pirkimo dokumentų sąlygų (toliau – Rekomendacija).

1. Pirkimo sąlygų 5.10.6 papunktyje yra nustatytas reikalavimas, kad kartu su pasiūlymu turi būti pateiktas „Sertifikatas, patvirtinantis, kad Prekė sertifikuota pagal 2007 m. rugsėjo 5 d. Europos parlamento ir Tarybos direktyvos 2007/46/EB su pakeitimais (taikoma visoms pirkimo dalims)“. Taip pat Pirkimo sąlygų 1 priede „Techninė specifikacija“ pateikta 1 Pirkimo dalies „Mažos talpos keleivinis autobusas (su papildoma įranga)“ techninė specifikacija (toliau – 1 Pirkimo dalies techninė specifikacija), 2 Pirkimo dalies „Vidutinės talpos keleivinis autobusas“ techninė specifikacija  (toliau – 2 Pirkimo dalies techninė specifikacija), 3 Pirkimo dalies „Didelės talpos keleivinis autobusas“ techninė specifikacija (toliau – 3 Pirkimo dalies techninė specifikacija) ir 4 Pirkimo dalies „Didelės talpos mokomasis keleivinis autobusas“ techninė specifikacija (toliau – 4 Pirkimo dalies techninė specifikacija). 1-3 Pirkimo dalių techninės specifikacijos 1.4 papunktyje, taip pat 4 Pirkimo dalies  techninės specifikacijos 1.5 papunktyje yra nurodytas reikalavimas, kad perkamas autobusas būtų „Sertifikuotas pagal 2007 m. rugsėjo 5 d. Europos parlamento ir Tarybos direktyvos 2007/46/EB su pakeitimais.“ Atkreiptinas dėmesys, kad Pirkimo sąlygų 5.10.6 papunktyje, taip pat 1-3 Pirkimo dalių techninių specifikacijų 1.4 papunktyje ir 4 Pirkimo dalies 1.5 papunktyje nustatytas reikalavimas nėra aktualus, kadangi Direktyva 2007/46/EB buvo panaikinta 2018 m. gegužės 30 d. Europos Parlamento ir Tarybos reglamentu (ES) 2018/858 „Dėl motorinių transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų patvirtinimo ir rinkos priežiūros, kuriuo iš dalies keičiami reglamentai (EB) Nr. 715/2007 ir (EB) Nr. 595/2009 ir panaikinama Direktyva 2007/46/EB.“
Be to, pažymėtina, kad minėtuose Pirkimo sąlygų ir visų Pirkimo dalių techninių specifikacijų papunkčiuose vartojama formuluotė „Sertifikuotas pagal 2007 m. rugsėjo 5 d. Europos Parlamento ir Tarybos direktyvą 2007/46/EB su pakeitimais“ nėra tiksli, nes tiek Direktyvoje 2007/46/EB, tiek ją pakeitusiame Reglamente (ES) 2018/858 reglamentuojamas motorinių transporto priemonių tipo patvirtinimas, o ne jų sertifikavimas. 
Atsižvelgiant į tai, rekomenduojama patikslinti Pirkimo sąlygų 5.10.6 papunktyje ir 1-3 Pirkimo dalių techninių specifikacijų 1.4 papunktyje, taip pat 4 Pirkimo dalies techninės specifikacijos 1.5 papunktyje nustatytą reikalavimą, atsisakant nuorodos į nuo 2020 m. rugsėjo 1 d. panaikintą Direktyvą 2007/46/EB bei nurodant aktualų teisės aktą, jei šio Pirkimo objekto atveju jis yra būtinas. 
	Atkreiptinas dėmesys, kad atskirų Pirkimo dalių techninėse specifikacijose pateikiama daugiau nuorodų į nebegaliojančias (panaikintas) Europos Sąjungos direktyvas, kuriomis grindžiami atskiri techniniai reikalavimai, pvz., 2 ir 3 Pirkimo dalies techninės specifikacijos 1.9 papunktyje ir 4 Pirkimo dalies 1.10 papunktyje nurodyta: „Judančio autobuso triukšmo lygis neturi būti didesnis nei 77 dB. (pagal Europos Tarybos direktyvos 70/157/EEB reikalavimus).“ Pažymėtina, kad Direktyva 70/157/EEB nebegalioja. Ji buvo panaikinta 2014 m. balandžio 16 d. Europos Parlamento ir Tarybos reglamentu (ES) Nr. 540/2014 „Dėl variklinių transporto priemonių ir keičiamųjų triukšmo slopinimo sistemų garso lygio, kuriuo iš dalies keičiama Direktyva 2007/46/EB bei panaikinama Direktyva 70/157/EEB“. Taip pat 2 ir 3 Pirkimo dalies techninių specifikacijų 3.2 papunktyje yra nurodyta: „Keleivių sėdynės turi atitikti Europos Parlamento ir Tarybos direktyvos 2001/85/EB reikalavimus.“ Nurodyta Direktyva 2001/85/EB taip pat nebegalioja (panaikinta Reglamentu (EB) Nr. 661/2009).
	Atsižvelgiant į tai, rekomenduojama peržiūrėti visų Pirkimo dalių techninėse specifikacijose nustatytus techninius reikalavimus ir juose pateikiamas nuorodas į teisės aktus ir tais atvejais, kai nurodyti teisės aktai yra panaikinti ar pakeisti kitais ir, jei šio Pirkimo objekto atveju yra būtini, atitinkamai pakoreguoti Pirkimo dokumentus. Papildomai pastebėtina, kad Europos Sąjungos (toliau – ES) direktyvos nėra tiesioginio taikymo teisės aktai, nes jos nustato valstybėms narėms siektiną rezultatą, tačiau paprastai turi būti perkeltos į nacionalinę teisę (šiuo atveju – į Lietuvos įstatymus), tuo tarpu ES reglamentai yra tiesioginio taikymo teisės aktai, kurie įsigalioja ir yra privalomi visa apimtimi visose valstybėse narėse be papildomo perkėlimo į nacionalinę teisę.
2. Pirkimo sąlygų 4 priedo „Tiekėjų pašalinimo pagrindai“ (toliau – Pašalinimo pagrindai) 1 lentelės stulpelyje „Pašalinimo pagrindų nebuvimą įrodantys dokumentai“ 1 ir 3 punktuose yra nurodyta „Iš ne Lietuvoje įsteigtų subjektų reikalaujama atitinkamos užsienio šalies kompetentingos institucijos dokumento*.“ Taip pat po Pašalinimo pagrindų lentele pateikiamas paaiškinimas: „*Perkančioji organizacija, tikrindama, ar užsienio (ne Lietuvoje) registruotas tiekėjas neturi pašalinimo pagrindų, informaciją pasitikrina „e-Certis“, adresu https://ec.europa.eu/tools/ecertis/“.
Pažymėtina, kad vadovaujantis Įstatymo 51 straipsnio 1 dalies punktu, tuo atveju, Jeigu tiekėjas negali pateikti nurodytų dokumentų, įrodančių, kad nėra pašalinimo pagrindų, numatytų Įstatymo 46 straipsnio 1 ir 3 dalyse ir 6 dalies 2 punkte, nes valstybėje narėje ar atitinkamoje šalyje tokie dokumentai neišduodami arba toje šalyje išduodami dokumentai neapima visų 46 straipsnio 1 ir 3 dalyse ir 6 dalies 2 punkte keliamų klausimų, jie gali būti pakeisti: 1) priesaikos deklaracija; 2) oficialia tiekėjo deklaracija, jeigu šalyje nenaudojama priesaikos deklaracija. Oficiali deklaracija turi būti patvirtinta valstybės narės ar tiekėjo kilmės šalies arba šalies, kurioje jis registruotas, kompetentingos teisinės ar administracinės institucijos, notaro arba kompetentingos profesinės ar prekybos organizacijos.  
Atsižvelgiant į tai, kad pirkimo dokumentai turėtų būti tikslūs, aiškūs ir be dviprasmybių, rekomenduotina tikslinti Pašalinimo pagrindų lentelės 1 ir 3 punktuose keliamus reikalavimus dėl pašalinimo pagrindų nebuvimą įrodančių dokumentų, kuriuos turi pateikti ne Lietuvoje įsteigti subjektai.
Atkreiptinas dėmesys, kad pašalinimo pagrindų lentelėje yra ir kitų netikslumų, kuriuos rekomenduotina tikslinti:
a) Pašalinimo pagrindų 1 lentelės 7 punkte yra nurodyta: „Tiekėjas pirkimo procedūrų metu nuslėpė informaciją ar pateikė melagingą informaciją apie atitiktį VPĮ 46 ir 47 straipsniuose nustatytiems reikalavimams, <...>. Šiuo pagrindu tiekėjas taip pat pašalinamas iš pirkimo procedūros, kai ankstesnių procedūrų, atliktų VPĮ, Viešųjų pirkimų, atliekamų gynybos ir saugumo srityje, įstatymo, Pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo ar Koncesijų įstatymo nustatyta tvarka, metu nuslėpė informaciją ar pateikė šiame punkte nurodytą melagingą informaciją arba tiekėjas dėl pateiktos melagingos informacijos negalėjo pateikti patvirtinančių dokumentų, reikalaujamų pagal VPĮ 50 straipsnį, dėl ko per pastaruosius vienus metus buvo pašalintas iš pirkimo procedūrų. 
Šiuo pagrindu tiekėjas taip pat pašalinamas iš pirkimo procedūros, kai, vadovaujantis kitų valstybių teisės aktais, ankstesnių procedūrų metu jis nuslėpė informaciją ar pateikė melagingą informaciją arba dėl melagingos informacijos pateikimo negalėjo pateikti patvirtinančių dokumentų, dėl ko per pastaruosius vienus metus buvo pašalintas iš pirkimo procedūrų arba taikomos kitos panašios sankcijos.“
	Atkreiptinas dėmesys, kad nurodytame pašalinimo pagrinde nėra įtraukta visa aktuali pašalinimo pagrindo apimtis, t. y. nėra nurodyta, kad tiekėjas gali būti pašalintas tuo atveju, kai dėl nurodytų aplinkybių buvo pašalintas ne tik iš pirkimo procedūros, bet ir koncesijos suteikimo procedūrų.“
Atsižvelgiant į tai, rekomenduojama patikslinti Pašalinimo pagrindų 1 lentelės 7 punktą.
b) Pašalinimo pagrindų 1 lentelės 9 punkte yra nurodyta: „Tiekėjas yra neįvykdęs sutarties, sudarytos vadovaujantis VPĮ, Viešųjų pirkimų, atliekamų gynybos ir saugumo srityje, įstatymu ar Pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymu, ar koncesijos sutarties arba yra netinkamai ją įvykdęs ir tai buvo esminis sutarties pažeidimas, kaip nustatyta Civilinio kodekso 6.217 straipsnyje (toliau – esminis sutarties pažeidimas), dėl kurio per pastaruosius 3 metus buvo nutraukta sutartis arba per pastaruosius 3 metus buvo priimtas ir įsiteisėjęs teismo sprendimas, kuriuo tenkinamas perkančiosios organizacijos reikalavimas atlyginti nuostolius, patirtus dėl to, kad tiekėjas sutartyje nustatytą esminę sutarties sąlygą vykdė su dideliais arba nuolatiniais trūkumais, ar per pastaruosius 3 metus buvo priimtas perkančiosios organizacijos sprendimas, kad tiekėjas sutartyje nustatytą esminę sutarties sąlygą vykdė su dideliais arba nuolatiniais trūkumais ir dėl to buvo pritaikyta sutartyje nustatyta sankcija. Šiuo pagrindu tiekėjas taip pat pašalinamas iš pirkimo procedūros, kai, vadovaujantis kitų valstybių teisės aktais, per pastaruosius 3 metus nustatyta, kad jis, vykdydamas ankstesnę sutartį sutartyje nustatytą esminį reikalavimą vykdė su dideliais arba nuolatiniais trūkumais ir dėl to ta ankstesnė sutartis buvo nutraukta anksčiau, negu toje sutartyje nustatytas jos galiojimo terminas, buvo pareikalauta atlyginti žalą ar taikomos kitos panašios sankcijos.“
Pažymėtina, kad tiekėjo pašalinimo pagrindu yra laikomas teismo sprendimas, kuriuo tenkinamas ne tik perkančiosios organizacijos reikalavimas atlyginti nuostolius, bet taip pat ir teismo sprendimas, kuriuo tenkinamas perkančiojo subjekto arba suteikiančios institucijos reikalavimas atlyginti nuostolius. 
Be to, tiekėjas pašalinamas iš pirkimo procedūros, kai esminį reikalavimą vykdė su dideliais arba nuolatiniais trūkumais ne tik vykdydamas ankstesnę sutartį, bet ir ankstesnę sutartį su perkančiuoju subjektu arba ankstesnę koncesijos sutartį.
	Atkreiptinas dėmesys, kad siekiant padėti tinkamai suformuluoti pašalinimo pagrindų reikalavimus, Tarnyba yra parengusi ir paskelbusi atnaujintą pavyzdinę pašalinimo pagrindų lentelę, todėl rengiant Pirkimo dokumentus rekomenduotina vadovautis šiuo dokumentu.
	Tarnyba atkreipia dėmesį, kad analogiškos rekomendacijos dėl pašalinimo pagrindų Perkančiajai organizacijai jau vien šiais metais buvo teiktos kelis kartus vykdant kitų pirkimų (pvz. pirkimo Nr. 7776622 ir Nr. 7564748) dokumentų prevencinę peržiūrą ir paskelbtos viešai Tarnybos svetainėje adresu: 2026 metai - Viešųjų pirkimų tarnyba. Pažymėtina, kad Perkančioji organizacija į jas atsižvelgė ir CVP IS  skelbė patikslintas Pirkimo dokumentų versijas. 

3. Perkančioji organizacija, atsakydama į Tarnybos paklausimą dėl 2 Pirkimo dalies ir 3 Pirkimo dalies techninių specifikacijų 3.3  papunktyje keliamo reikalavimo, kad keleivių sėdynės būtų aprūpintos 2 taškų saugos diržais, nurodė, kad „Teisinis reglamentavimas: JT EEK R16 ir ES Direktyvos M3 kategorijos transporto priemonėms (autobusams) galioja Jungtinių Tautų Europos Ekonominės Komisijos (JT EEK) Reglamentas Nr. 16 (UN ECE Regulation No. 16) bei jį atitinkanti ES Direktyva 2005/40/EB. Ištrauka iš teisės aktų nuostatų dėl M3 kategorijos III klasės (tarpmiestinių/turistinių) autobusų:
- Neapsaugotos vietos (Exposed Seats): Privaloma montuoti 3 taškų saugos diržus. <...> 
- Standartinės eilės (Protected Seats): Privaloma montuoti bent 2 taškų (juosmens) saugos diržus. Gamintojui palikta teisė rinktis – montuoti 2 ar 3 taškus.
	Saugos diržų tipų diferencijavimas tiesiogiai priklauso nuo transporto priemonės klasės (M2 prieš M3), jos konstrukcinių ypatybių (kėbulo inercijos) ir eksploatavimo režimo (greičio ir maršrutų specifikos). <...>.“
Atkreiptinas dėmesys, kad Perkančiosios organizacijos nurodyta Direktyva 2005/40/EB nebegalioja. Be to, Perkančiosios organizacijos pateiktame paaiškinime nėra nurodyta konkreti galiojančio teisės akto nuostata, iš kurios būtų galima daryti išvadą, kad M3 kategorijos autobusų standartinėse keleivių sėdynėse privalomai turi būti įrengiami būtent 2 taškų arba kad 3 taškų saugos diržų naudojimas būtų nesuderinamas su taikytinais teisės aktų reikalavimais. Pažymėtina, kad pačios Perkančiosios organizacijos pateiktame paaiškinime (ištraukoje) nurodyta, kad „Gamintojui palikta teisė rinktis – montuoti 2 ar 3 taškus.“. 
Taip pat pažymėtina, kad Perkančioji organizacija savo atsakyme remiasi bendro pobūdžio techniniais ir eksploataciniais argumentais – galimai didesne sėdynių ir transporto priemonės mase, galimu stovimų keleivių skaičiaus sumažėjimu, didesnėmis kuro ar elektros sąnaudomis, keleivių patogumu (ypač dėvintiems storus žieminius drabužius, keliaujantiems su vaikais ar turintiems judėjimo apribojimų, kai reikia greitai pasiruošti išlipimui artėjančioje stotelėje, ilgesniu pasirengimu išlipti stotelėse) bei tuo, kad 2 taškų saugos diržai yra įprasta miesto ir priemiestinių autobusų gamyklinė komplektacija. 
Atsižvelgiant į pačios Perkančiosios organizacijos nurodytą autobusų naudojimo paskirtį (perkami autobusai bus naudojami ne tik įprastam susisiekimui, bet ir „personalo gelbėjimo bei kitoms specifinėms užduotims krizinių situacijų/karo metu“, „karinio personalo su amunicija ir ekipuote transportavimas į ir iš pratybų“, „tiek civilių gyventojų tiek karinio personalo evakuacijos iš konfliktų zonų“, „personalo evakuacijos užduotims“ bei „ekstremaliam vairavimui“) argumentai dėl 2 taškų saugos diržų pasirinkimo, grindžiami keleivių patogumu (pvz., dėvint storus žieminius drabužius, keliaujant su vaikais, greitesniu ir patogesniu diržų atsisegimu, užtikrinančiu greitą išlipimą stotelėse, kad nebūtų prailgintas stovėjimo laikas stotelėse ir išderintas maršruto tvarkaraštis), iš esmės prieštarauja Perkančiosios organizacijos pačios nurodytai planuojamai autobusų naudojimo paskirčiai – civilių gyventojų ir personalo evakuacijos užduočių vykdymui bei ekstremaliam vairavimui, kai prioritetas turėtų būti teikiamas ne keleivių patogumui ar greitesniam išlipimui stotelėse, o maksimaliai keleivių ir personalo saugai bei tinkamam jų fiksavimui transporto priemonėje.
Pažymėtina ir tai, kad Perkančiosios organizacijos teiginys, kad „Reikalavimas įrengti 3 taškų diržus šiose dalyse reikštų nestandartinį individualų užsakymą, kas nepagrįstai išpūstų pirkimo kainą ir dirbtinai apribotų konkurenciją, nes dalis gamintojų tokių modifikacijų miesto autobusų sėdynėms apskritai nenumato“ nėra pagrįstas objektyviais duomenimis ir savaime neįrodo, kad toks reikalavimas būtų neproporcingas ar nepagrįstai ribotų konkurenciją. Priešingai, reikalavimas dėl 2 taškų saugos diržų eliminuoja galimybę dalyvauti tiekėjams, kurie galėtų pasiūlyti autobusus, kuriuose atitinkamose sėdimose vietose jau yra įrengti 3 taškų saugos diržai ir tokie techniniai sprendimai užtikrintų aukštesnį saugumo lygį bei atitiktų Perkančiosios organizacijos poreikį.
Atsižvelgiant į nurodytą, rekomenduojama pakartotinai įvertinti 2 ir 3 Pirkimo dalių Techninių specifikacijų 3.3 papunktyje nustatytą reikalavimą ir įsivertinti, ar nustatytas reikalavimas nepagrįstai neriboja potencialių tiekėjų konkurencijos ir, atitinkamai, neturėtų būti sudaryta galimybė tiekėjams pasiūlyti tiek 2, tiek 3 taškų saugos diržus, jeigu jie atitiktų konkrečiai transporto priemonei taikomus privalomus techninius ir saugos reikalavimus.	Primename, kad tuo atveju, jei Perkančioji organizacija nuspręstų tikslinti Techninę specifikaciją ir dėl to atsirastų galimybė dalyvauti didesniam tiekėjų skaičiui, toks 
Techninės specifikacijos tikslinimas (pakeitimas), Tarnybos nuomone, būtų laikytinas esminiu keitimu, dėl ko Pirkimą reikėtų nutraukti.

4. Pirkimo sąlygų 13.1 papunktyje nurodyta, kad Pirkimo komisija pasiūlymą atmeta, jeigu „13.1.10 perkančioji organizacija, vadovaudamasi VPĮ 45 straipsnio 1 dalimi 3 punktu, 47 straipsnio 6 dalimi pašalina tiekėją iš pirkimo procedūros <...>.“
Pažymėtina, kad Įstatymo 45 straipsnio 1 dalies 3 punktas reglamentuoja veną iš laimėjusio pasiūlymo nustatymo sąlygų, o Įstatymo 47 straipsnio 6 dalis – tiekėjo techninio ir profesinio pajėgumo tikrinimą. Atsižvelgiant į tai, rekomenduojama patikslinti Pirkimo sąlygų 13.1.10 papunktyje nurodytas Įstatymo nuorodas.

5. 3 ir 4 Pirkimo dalių techninėse specifikacijų 1.7 papunktyje yra keliamas reikalavimas ašims: „Ašys: dvi arba trys“, t. y. tiekėjas gali pasiūlyti tiek dvi, tiek tris ašis turinčią transporto priemonę ir abu šie sprendiniai laikytini atitinkančiais nustatytą techninį reikalavimą. Pirkimo sąlygų 6 priedo „Pasiūlymų vertinimo pagal kainos ir kokybės santykį metodika“ (toliau – Vertinimo metodika) vienas iš minėtų Pirkimo dalių vertinimo kriterijų, už kurį Perkančioji organizacija numato skirti papildomus balus, yra ašių skaičius. Vertinimo metodikos lentelės stulpelyje „Kriterijaus vertinimas“ nurodyta sąlyga, kad už 3 ašis skiriami 5 papildomi balai. Atkreiptinas dėmesys, kad  techninėje specifikacijoje nustatomi būtini reikalavimai pirkimo objektui ir šių reikalavimų neatitinkantys pasiūlymai turi būti atmetami. Nustatant ekonominio vertinimo kriterijus turi būti vertinama suteikiama papildoma nauda, t. y. parametrai, viršijantys techninėje specifikacijoje nurodytus būtinus reikalavimus pirkimo objektui. 
Atsižvelgiant į tai, balai būtų skiriami už vieną iš techninėje specifikacijoje nustatytų reikalavimo alternatyvų, t. y. už sprendinį, kuris pats savaime jau atitinka techninėje specifikacijoje nustatytą minimalų reikalavimą.
Rekomenduojama tikslinti 3 ir 4 Pirkimo dalių techninėse specifikacijose nurodytą reikalavimą ašims, aiškiai nurodant reikalaujamą minimalų ašių skaičių.

6. Pirkimo sąlygų 3 priedo „Prekių viešojo pirkimo-pardavimo sutartis (projektas)“ (toliau – Sutartis) Specialiosios dalies 3.1.2 papunktyje nurodyta, kad Tiekėjas turi suorganizuoti mokymus „ne mažiau 10 Mokėtojo/Gavėjo autobuso vairuotojų“, tačiau Visų Pirkimo dalių techninėse specifikacijose  nustatyta, kad Tiekėjas turi apmokyti „iki 10“ Perkančiojo subjekto autobusų vairuotojų (1, 3 ir 4 Pirkimo dalyse) arba „iki 5“ (2 Pirkimo dalies techninėje specifikacijoje) Perkančiosios organizacijos autobusų vairuotojų.
Atsižvelgiant į tai, kad pagal Įstatymo 35 straipsnio 4 dalį Pirkimo dokumentai turi būti tikslūs, aiškūs ir be dviprasmybių, rekomenduojama suderinti visų Pirkimo dalių techninėse specifikacijose ir Sutarties Specialiosios dalies 3.1.2 papunkčio nuostatas, nustatant aiškų ir vienodą (atitinkantį konkrečios Pirkimo dalies techninėje specifikacijoje nustatytą) mokymuose dalyvaujančių vairuotojų skaičių.

7. Sutarties Specialiosios dalies 3.1.2 papunktyje nurodyta, kad „<...> Prekės turi būti pristatomos ne piko valandomis.“
	Pažymima, kad nors šis reikalavimas siejasi su tvariu judumu ir taršos mažinimu, padeda sumažinti transporto spūstis (mažesnis degalų suvartojimas spūstyse, geresnė oro kokybė tankiai apgyvendintose vietovėse ir pan.), tačiau jis realią naudą duoda, kai, pavyzdžiui, prekės pristatomos reguliariai (pavyzdžiui, ne rečiau nei kartą per savaitę) visą sutarties vykdymo laikotarpį (pavyzdžiui, vienerių metų ar ilgesnės trukmės sutartį), ir (ar) pan. Nagrinėjamu atveju, Pirkimo objektas yra autobusų pirkimas, kai tiekėjas iš esmės atlieka vienkartinį prekių (transporto priemonių) pristatymą, o vėlesnis sutarties vykdymas nėra susijęs su reguliariu prekių tiekimu. Dėl šios priežasties reikalavimas organizuoti pristatymą ne piko metu neturi reikšmingo poveikio transporto srautams ar aplinkos taršos mažinimui, todėl laikytinas formaliu, deklaratyviu ir neduodančiu realios aplinkosauginės naudos. Perkančioji organizacija, nustatydama aplinkos apsaugos kriterijus, turi įvertinti pirkimo objekto savybes, pristatymo aplinkybes ir nustatyti tokius aplinkos apsaugos kriterijus, kurie būtų aiškūs, patikrinami, proporcingi pirkimo objektui ir užtikrinantys realų, o ne deklaratyvų, poveikį aplinkai. Daugiau informacijos: Ar perkant prekes, kurios nepatenka į produktų sąrašą, pakanka nustatyti tik vieną aplinkosauginį kriterijų, pavyzdžiui, prekių pristatymą ne piko metu? – Viešųjų pirkimų tarnyba.

8. Vadovaujantis Įstatymo 87 straipsnio 1 dalimi Pirkimo sutartys sudaromos taikant Tarnybos patvirtintas tipines pirkimo sutarčių sąlygas, išskyrus atvejus, kai šios sąlygos: 1) nėra taikytinos perkamam objektui arba 2) nėra pritaikomos dėl perkamo objekto ypatumų ir perkančioji organizacija pagrindžia savo sprendimą netaikyti tipinių pirkimo sutarčių sąlygų. Pagrindimas nurodomas šio įstatymo 96 straipsnio 2 dalies 1 punkte nurodytoje ataskaitoje. 
Pirkimo sąlygų 3 priede pateiktas „Prekių viešojo pirkimo-pardavimo sutarties projektas“ parengtas netaikant Tarnybos direktoriaus 2024 m. vasario 8 d. įsakymu Nr. 1S-19 patvirtintų Prekių viešojo pirkimo–pardavimo sutarties tipinių sąlygų (toliau – Sutarties tipinės sąlygos). 
Atsižvelgiant į tai, Tarnyba rekomenduoja ateityje vykdomuose pirkimuose naudoti Sutarties tipines sąlygas.


Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir prireikus pratęsti pasiūlymų pateikimo terminą protingam laikotarpiui, per kurį potencialūs tiekėjai galėtų susipažinti su Pirkimo dokumentais. Jei Perkančioji organizacija nuspręstų atsižvelgti į Tarnybos rekomendaciją tikslinti Techninę specifikaciją, Pirkimas turėtų būti nutrauktas.
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:1] ir 4[footnoteRef:2] dalių nuostatomis. [1:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti.“]  [2:  Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas.] 

 



